Renosterhoring-moratorium afgeskafArgieffoto: Reint Dykema Edna Molewa, minister van omgewingsake, het reeds te kenne gegee dat sy teen die uitspraak sal appelleer. Volgens Molewa sal haar departement se aansoek om verlof tot appèl die toepassing en uitvoering van die uitspraak opskort. “Die beslissing deur die hof moet nie beskou word as ŉ teken dat die plaaslike handel in renosterhoring ongereguleerd kan plaasvind nie. In die afwesigheid van die moratorium moet dit beklemtoon word dat alle handel in renosterhoring onderwerp sal word aan die uitreiking van die betrokke permit in terme van die Wet op Nasionale Omgewingsbestuur: Wet op Biodiversiteit, 2004 (Wet No 10 van 2004).” Ingevolge die wet is ŉ permit nodig om in renosterhoring of enige produkte wat daarmee verband hou, handel te dryf. Volgens Molewa beteken die hofuitspraak dus nie dat iemand toegelaat sal word om in renosterhoring handel te dryf sonder dat ŉ permit wat deur die betrokke provinsiale bewaringsdepartement uitgereik is nie. Dit sluit die verkoop, skenk of verkryging of wegdoening van renosterhoring in. Molewa het verder gesê die hof se beslissing hou nie verband met die internasionale handel in renosterhoring vir kommersiële doeleindes nie. “Kommersiële internasionale handel in renosterhoring word steeds verbied ingevolge die bepalings van die Konvensie oor Internasionale Handel in Bedreigde Spesies (CITES).” Molewa het gesê sodra die departement sy aansoek om verlof tot appèl indien, word die beslissing in elk geval opgeskort hangende die afhandeling van die appelproses.